A Tanács 93/25/EGK irányelve

(1993. június 1.)

a juh- és kecskeállományra vonatkozó statisztikai felmérésekről

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel a juh- és kecskeállomány tekintetében a tagállamok által elkészítendő statisztikai felmérésekről szóló, 1982. március 22-i 82/177/EGK tanácsi irányelvet [3] több ízben módosították; mivel további módosításokra van szükség, ezért az áttekinthetőség érdekében ezen irányelvnek a rendelkezéseit újra kell fogalmazni;

mivel azokban a tagállamokban, amelyekben a kecskeállomány a Közösség teljes állományának csak csekély hányadát teszi ki, célszerű rendelkezni a felmérések számának csökkentéséről;

mivel fontos nyomon követni a tagállamokban a mezőgazdasági üzemszerkezet alakulását;

mivel – különösen a juh- és a kecskehús piaca tekintetében – a közös agrárpolitika megfelelő végrehajtásának biztosítása érdekében a Bizottságnak rendszeres adatokra van szüksége az állatállomány és a juh- és kecskehústermelés alakulásáról;

mivel mind az adatgyűjtés és -feldolgozás, mind pedig a felmérések országos szinten történő megszervezése továbbra is a tagállamok statisztikai hivatalainak hatáskörébe tartozik, és a Bizottság a statisztikai információ európai szintű összehangolásáért és harmonizációjáért, valamint a Közösség politikai döntéseinek végrehajtásához szükséges összehangolt módszertan kialakításáért felelős;

mivel az irányelv végrehajtásának elősegítése érdekében a tagállamok és a Bizottság között szoros együttműködésre van szükség, amelyet különösen a 72/279/EGK határozattal [4] létrehozott Agrárstatisztikai Állandó Bizottságon keresztül kell megvalósítani,

ELFOGADTA EZT AZ IRÁNYELVET:

I. SZAKASZ

ÁLLOMÁNYFELMÉRÉS

A. Tagállami szinten

Gyakoriság – Az adatfelvétel területe

1. cikk

(1) A tagállamok minden évben december egyik első napjára vonatkozóan statisztikai felmérést végeznek a területükön élő juhállományról.

(2) A tagállamok statisztikai felmérést végeznek a kecskeállományról is, mégpedig vagy egy külön felmérésben, vagy a juh- és a kecskeállományra vonatkozó együttes felmérés keretében:

a) amennyiben a kecskeállomány legalább 500000 egyedből áll – minden évben december egyik első napjára vonatkozóan;

b) amennyiben a kecskeállomány kevesebb, mint 500000 egyedből áll – ötévenként legalább egyszer.

(3) A tagállamok saját kérésükre engedélyt kaphatnak az (1) és (2) bekezdések szerinti statisztikai felmérések helyett adminisztratív források felhasználására.

(4) A (3) bekezdésben említett kérés elbírálásakor a Bizottság a 20. cikkben szabályozott eljárásnak megfelelően határoz.

2. cikk

(1) Ezen irányelv alkalmazásában a "juhok" az Ovis fajhoz, a "kecskék" a Capra fajhoz tartozó háziállatokat jelentik.

(2) Az 1. cikkben említett felmérések kiterjednek valamennyi, a Bizottság által a 20. cikkben szabályozott eljárásnak megfelelően meghatározott, gazdaságokban tartott juhra és kecskére. A felméréseknek annyi gazdaságot kell magukban foglalniuk, amennyi elegendő a mezőgazdasági üzemszerkezet legutóbbi felmérése alapján meghatározott szarvasmarha-állomány legalább 95 %-ának számbavételéhez.

(3) Amennyire lehetséges, a tagállamok a (2) bekezdésben előírt felmérések eredményét kiegészítik az azon kecske- és juhállományokra vonatkozó becslésekkel, amelyekre az adatfelvétel nem terjedt ki.

Kategóriák szerinti bontás

3. cikk

(1) Az 1. cikkben említett felméréseket olyan módon kell elvégezni, hogy az a juh- és kecskeállományoknak legalább a következő kategóriák szerinti megoszlását tükrözze:

A. Juh, összesen:

A.1. Anyajuh és pároztatott jerke:

A.1.1. (Tejhasznú) anyajuh és pároztatott jerke;

A.1.2. Egyéb anyajuh és pároztatott jerke;

A.2. Egyéb juh.

B. Kecske, összesen:

B.1. Már ellett kecske és pároztatott kecske:

B.1.1. Már ellett kecske;

B.1.2. Első ízben pároztatott kecske;

B.2. Egyéb kecske.

(2) Az (1) bekezdésben említett kategóriák a 20. cikkben szabályozott eljárásnak megfelelően módosíthatók.

(3) A kategóriákat a 20. cikkben szabályozott eljárásnak megfelelően kell meghatározni.

Pontosság

4. cikk

(1) Az 1. cikkben említett felméréseket teljes körű felmérések vagy reprezentatív mintavétel formájában kell lebonyolítani.

(2) Az egyes tagállamok esetében a 2. cikk (2) bekezdésében előírt felmérések mintavételi hibái nem haladhatják meg az összes juh és kecske számának 2 %-át (68 %-os konfidencia-intervallum) vagy egy, a 20. cikkben szabályozott eljárásnak megfelelően megállapítandó abszolút értéket.

(3) A mintavételi kereteken és a 2. cikk (3) bekezdésében említett becsléseken túlmenően a tagállamok meghozzák azokat az intézkedéseket, amelyeket a felmérési eredmények minőségének biztosítása érdekében szükségesnek tartanak.

Adatszolgáltatási határidő

5. cikk

(1) A tagállamok az adatfelvételek előzetes eredményeit és a kiegészítő becsléseket a 3. cikk (1) bekezdésében említett adatokra vonatkozó referenciahónapot követő március 1-je előtt továbbítják a Bizottság számára.

(2) A tagállamok az adatfelvételeknek a 4. cikk (2) bekezdésének megfelelő eredményeit és a kiegészítő becsléseket a referenciahónapot követő április 1-je előtt továbbítják a Bizottság számára.

Eltérések

6. cikk

(1) A 3. cikk (1) bekezdésétől eltérve:

a) azon tagállamok számára, amelyek juhállománya az adatfelvétel idején kevesebb, mint 2500000 egyed, az A.1 kategórián belüli bontás szabadon választható;

b) azon tagállamok számára, amelyek kecskeállománya az adatfelvétel idején kevesebb, mint 500000 egyed, a B.1 kategórián belüli bontás szabadon választható;

c) az 1. cikk (2) bekezdésének b) pontjában említett tagállamok a B. kategóriában említett összértékeket alosztályokra való bontás nélkül, becsléssel állapítják meg azon évek mindegyikére vonatkozóan, amelyekre az adatfelvétel nem terjed ki;

d) azok a tagállamok, amelyekben az A.1.1. kategória állománya nem éri el az A.1. kategória 1 %-át, jogosultak arra, hogy az adatot becsléssel, vagy egyéb források alapján állapítsák meg.

(2) Az 1. és 5. cikkektől eltérve Dánia és Hollandia engedélyt kap a juh és a kecske, az Egyesült Királyság a kecske decemberi állományának az általuk ugyanezen év május/júniusában végzett éves mezőgazdasági összeírás során feljegyzett állományai alapján történő becslésére. Az 5. cikk (1) bekezdésében említett előzetes eredményeket a referenciaévet követő március 1-jét, és az 5. cikk (2) bekezdésében említett eredményeket a referenciaévet követő szeptember 15-ét megelőzően továbbítják a Bizottságnak.

B. Regionális szinten

Területi felosztás

7. cikk

(1) A decemberi felmérés végleges eredményét a területi felosztás alapján, a 20. cikkben szabályozott eljárásnak megfelelően meghatározottak szerint kell összesíteni.

(2) Az (1) bekezdésben említett területi felosztást a 20. cikkben szabályozott eljárásnak megfelelően módosítani lehet.

Adatszolgáltatási határidő

8. cikk

A tagállamok a referenciahónapot követő év május 15-ét megelőzően tájékoztatják a Bizottságot a 6. cikkben említett adatokról.

Eltérések

9. cikk

A 8. cikktől eltérve:

a) Hollandia felhatalmazást kap arra, hogy a referenciaév májusában végrehajtott mezőgazdasági összeírás során felmért juhállományok esetében az adatokat "provincie" bontásban közölje ugyanezen év szeptember 15-e előtt;

b) az 1. cikk (2) bekezdésének b) pontjában említett tagállamoknak a kecskeállományukra vonatkozó adatokat nem kell regionális bontásban közölniük.

C. Az állatállomány mérete szerinti bontás

Méretosztályok

10. cikk

(1) Páratlan években a tagállamok az adatfelvételek végleges eredményeit országos szinten a 20. cikkben szabályozott eljárásnak megfelelően meghatározott méretosztályok szerinti bontásban adják meg.

(2) A Bizottság a 20. cikkben szabályozott eljárásnak megfelelően valamely tagállam kérésére engedélyezheti, hogy az illető tagállam az (1) bekezdésben meghatározott méretosztályok szerinti bontást a páros évek végleges eredményeire alkalmazza.

(3) Az (1) bekezdésben meghatározott méretosztályokat a 20. cikkben szabályozott eljárásnak megfelelően módosítani lehet.

Adatszolgáltatási határidő

11. cikk

A tagállamok a Bizottságot a referenciahónapot követő év május 15-ét megelőzően tájékoztatják a 10. cikkben említett adatokról.

Eltérések

12. cikk

A 11. cikktől eltérve Dánia és Hollandia felhatalmazást kap juh- és kecskeállományának, az Egyesült Királyság kecskeállományának a referenciaév május-júniusában végzett mezőgazdasági összeírása során felmért struktúrájával kapcsolatos adatok következő év május 15-ét megelőzően történő benyújtására.

II. SZAKASZ

VÁGÁSI STATISZTIKÁK

13. cikk

(1) A tagállamok havi statisztikákat készítenek a területükön található vágóhidakon levágott azon juhok és kecskék számáról és hasított súlyáról, amelyek húsát emberi fogyasztásra alkalmasnak minősítették.

Annak érdekében, hogy a statisztikák a területükön levágott valamennyi juhra és kecskére kiterjedjenek, a tagállamok szükség esetén becsléseket is szolgáltatnak a jelentésből kimaradt vágásokra vonatkozóan.

(2) Az (1) bekezdésben említett statisztikákat az alábbi kategóriák szerint kell elkészíteni:

A. Juh, összesen:

A.1. ebből: bárány

B. Kecske, összesen.

(3) Az (1) bekezdésben említett hasított súly és a (2) bekezdésben említett kategóriák a 20. cikkben szabályozott eljárásnak megfelelően kerülnek meghatározásra.

Adatszolgáltatási határidő

14. cikk

A tagállamok a referenciahónapot követő két hónapon belül tájékoztatják a Bizottságot a 13. cikk (1) bekezdésében említett statisztikák eredményéről.

III. SZAKASZ

TERMELÉSI ELŐREJELZÉSEK

15. cikk

(1) A tagállamok a felmérések eredményei és egyéb rendelkezésükre álló információk alapján minden egyes naptári félévre előrejelzést készítenek a termelésről a juh- és kecskeállomány vonatkozásában.

A termelési mutató bruttó hazai termelésként kifejezve tartalmazza az összes levágott juh és kecske számát, valamint a Közösségbe, illetve az onnan kifelé irányuló élőjuh- és élőkecske-kereskedelem egyenlegét.

(2) Az (1) bekezdésben említett termelési mutató meghatározását a 20. cikkben szabályozott eljárásnak megfelelően módosítani lehet.

Adatszolgáltatási határidő

16. cikk

A tagállamok a 15. cikk (1) bekezdésében említett, és a folyó év mindkét félévére vonatkozó előrejelzéseket az adatfelvételt követő március 1-je előtt benyújtják a Bizottságnak.

IV. RÉSZ

ÁLTALÁNOS RENDELKEZÉSEK

17. cikk

A tagállamok az 5., 6., 8., 9., 11., 12., 14., és 16. cikkekben említett adatokat a titoktartási kötelezettség hatálya alá tartozó statisztikai adatoknak az Európai Közösségek Statisztikai Hivatalához történő továbbításáról szóló, 1990. június 11-i 1588/90/Euratom, EGK tanácsi rendeletnek [5] megfelelően nyújtják be a Bizottsághoz.

18. cikk

A Bizottság, a tagállamokkal konzultálva, megvizsgálja:

a) a közölt eredményeket;

b) azon technikai nehézségeket, amelyek különösen az adatfelvételek és becslések előkészítéséből és lebonyolításából erednek;

c) a felmérések eredményeinek és a becsléseknek a megbízhatóságát.

19. cikk

A tagállamok tájékoztatják a Bizottságot minden olyan módszertani vagy egyéb változásról, amely lényegesen befolyásolhatja a statisztikai eredményeket. E tájékoztatásnak az adott változás életbe lépését követő három hónapon belül kell megtörténnie. Az ilyen bejelentésekről a Bizottság a megfelelő munkacsoportokban értesíti a többi tagállamot.

20. cikk

(1) Amennyiben az e cikkben szabályozott eljárást kell követni, az Agrárstatisztikai Állandó Bizottság (a továbbiakban: bizottság) elnöke saját kezdeményezésére vagy a tagállam képviselőjének kérésére az ügyet a bizottság elé terjeszti.

(2) A Bizottság képviselője tervezetet nyújt be a bizottság számára a meghozandó intézkedésekről. A bizottság, az elnöke által az ügy sürgősségére tekintettel megállapított határidőn belül, véleményt nyilvánít a tervezetről. A véleményt 54 szavazatos többséggel hozzák meg; a tagállamok képviselőinek szavazatait a Szerződés 148. cikkének (2) bekezdésében meghatározott módon kell súlyozni. Az elnök nem szavazhat.

(3) a) A Bizottság a tervezett intézkedéseket elfogadja, ha azok összhangban vannak a bizottság véleményével.

b) Ha a tervezett intézkedések nincsenek összhangban a bizottság véleményével, vagy a bizottság nem nyilvánított véleményt, a Bizottság a meghozandó intézkedésekről haladéktalanul javaslatot terjeszt a Tanács elé. A Tanács minősített többséggel határoz.

Ha a javaslatnak a Tanács elé terjesztésétől számított három hónapon belül a Tanács nem döntött, a javaslatot a Bizottság fogadja el.

21. cikk

(1) A 82/177/EGK irányelv 1994. január 1-jével hatályát veszti.

(2) A hatályon kívül helyezett irányelvre történő hivatkozásokat a továbbiakban erre az irányelvre való hivatkozásként kell értelmezni.

22. cikk

A tagállamok az ennek az irányelvnek a betartásához szükséges törvényi, rendeleti és közigazgatási előírásokat 1994. január 1-jéig hatályba léptetik.

Amikor a tagállamok elfogadják ezeket az intézkedések, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

23. cikk

(1) Ennek az irányelvnek a tagállamok a címzettjei.

Kelt Luxembourgban, 1993. június 1-jén.

a Tanács részéről

az elnök

J. Andersen

[1] HL C 18., 1993.1.23., 15. o.

[2] HL C 115., 1993.4.26.

[3] HL L 81., 1982.3.27., 35. o. A legutóbb az 1057/91/EGK rendelettel (HL L 107., 1991.4.27., 11. o.) módosított irányelv.

[4] HL L 179., 1972.8.7., 1. o.

[5] HL L 151., 1990.6.15., 1. o.

--------------------------------------------------